സാമൂഹികഅകലം പാലിക്കാത്തതിന് പെറ്റി തര്ക്കിച്ചയാള് മോഷണക്കേസില് അറസ്റ്റില് കൊല്ലം: സാമൂഹികഅകലം പാലിച്ചില്ലെന്ന പേരില് പെറ്റി നോട്ടീസ് നല്കിയപ്പോള് പൊലീസിനെതിരെ പ്രതികരിച്ചയാള് മോഷണ കേസില് അറസ്റ്റില്. ചടയമംഗലം സ്വദേശി ശിഹാബാണ് അറസ്റ്റിലായത്. സഹോദരന് അബ്ദുള് സലാമിന്റെ വീടിന്റെ ടെറസ്സിന്റെ മുകളില് ഉണക്കി മൂന്നു ചാക്കുകളിലായി സൂക്ഷിച്ചിരുന്ന 36 കിലോ കുരുമുളകും ഒരു ചാക്ക് നെല്ലും കഴിഞ്ഞ ദിവസം മോഷണം പോയിരുന്നു. തുടര്ന്ന് സലാം, കടക്കല് പൊലീസില് പരാതി നല്കി. ശിഹാബിനെ സംശയമുണ്ടെന്നു പരാതിയില് പറഞ്ഞതിന്റെ അടിസ്ഥാനത്തില് പൊലീസ് നടത്തിയ അന്വേഷണത്തില് മോഷണം പോയ ഒരു ചാക്ക് നെല്ല് ശിഹാബിന്റെ വീട്ടില് കണ്ടെത്തുകയായിരുന്നു. പിന്നീടു നടത്തിയ അന്വേഷണത്തില് ശിഹാബ് കുരുമുളക് ഓട്ടോറിക്ഷയില് നിലമേല് മുരുക്കുമണ്ണില് ഉള്ള കടയില് പതിനാലായിരം രൂപയ്ക്കു വിറ്റതായി കണ്ടെത്തി. പൊലീസ് ശിഹാബിനെ കടയില് എത്തിച്ചു കുരുമുളക് കണ്ടെടുത്തു. മുന്പ് സമാനമായ കേസില് ജയില്വാസം അനുഭവിച്ചിട്ടുള്ളയാളാണ് അറസ്റ്റിലായ ശിഹാബെന്ന് പൊലീസ് പറഞ്ഞു. അറസ്റ്റ് ചെയ്ത പ്രതിയെ കോടതിയില് ഹാജരാക്കി റിമാന്ഡ് ചെയ്തു. ഒരു മാസം മുന്പ് ശിഹാബിന്, സാമൂഹിക അകലം പാലിക്കാത്തതിനു പൊലീസ് പെറ്റി നോട്ടീസ് നല്കിയപ്പോള് ചടയമംഗലം സ്വദേശിനിയായ ഗൗരിനന്ദ ചോദ്യം ചെയ്തത് ഏറെ ശ്രദ്ധേയമായിരുന്നു. ബാങ്കിനു മുന്നില് ക്യൂ നിന്നപ്പോള് പെറ്റി നല്കിയതുമായി ബന്ധപ്പെട്ടു ശിഹാബും പൊലീസ് തമ്മില് വാക്കുതര്ക്കം നടക്കുമ്ബോഴാണ് ഗൗരിനന്ദ ഇടപെട്ടത്.